3 Kuvandaka ti Mufarize mosi, zina na yandi Nikodemo,+ mfumu mosi ya Bayuda.2 Yandi kwisaka na Yezu na mpimpa+ mpi songaka yandi nde: “Rabi,+ beto me zaba nde nge me katukaka na Nzambi sambu na kulonga beto, sambu ata muntu mosi ve lenda sala bidimbu yai+ ya nge ke sala kana Nzambi kele ve ti yandi.”+3 Yezu vutudilaka yandi nde: “Ya kieleka kibeni, mono ke tubila nge nde, kana muntu kubutuka ve mbala zole,*+ yandi lenda mona ve Kimfumu ya Nzambi.”+4 Nikodemo tubilaka yandi nde: “Inki mutindu muntu lenda butuka kana yandi kele mbuta? Keti yandi lenda kota na divumu ya mama na yandi na mbala ya zole mpi kubutuka?”5 Yezu vutulaka nde: “Ya kieleka kibeni, mono ke tubila nge nde, kana muntu kubutuka ve na masa+ mpi na mpeve,+ yandi lenda kota ve na Kimfumu ya Nzambi.6 Yina me butukaka na nsuni kele nsuni, mpi yina me butukaka na mpeve kele mpeve.7 Kuyituka ve sambu mono me songa nge nde: Beno fwete butuka mbala zole.8 Mupepe ke bulaka kisika yo ke zola, mpi nge ke waka makelele na yo, kansi nge ke zabaka ve kisika yo me katuka mpi kisika yo ke kwenda. Yo kele mutindu yina sambu na muntu yina me butuka na mpeve.”+9 Nikodemo vutudilaka yandi nde: “Inki mutindu mambu yai lenda salama?”10 Yezu vutulaka nde: “Nge kele longi ya Izraele kansi nge me zaba ve mambu yai?11 Ya kieleka kibeni, mono ke tubila nge nde, beto ke tubaka mambu yina beto me zaba mpi beto ke taka kimbangi ya mambu yina beto me mona, kansi beno ke ndimaka ve kimbangi yina beto ke taka.12 Kana mono me tubila beno mambu ya nsi-ntoto kansi beno ke kwikila ve, inki mutindu beno ta kwikila kana mono tubila beno mambu ya zulu?13 Diaka, ata muntu mosi ve me tombukaka na zulu+ katula kaka muntu yina katukaka na zulu+ mpi kwisaka kukulumuka, Mwana ya muntu.14 Mpi mutindu Moize tedimisaka nioka na ntoto ya zelo na zelo,+ mutindu mosi mpi bo fwete tedimisa Mwana ya muntu,+15 sambu konso muntu yina ke kwikila na yandi kubaka luzingu ya mvula na mvula.+16 “Sambu Nzambi zolaka nsi-ntoto mingi kibeni yo yina yandi pesaka Mwana na yandi mosi kaka ya kubutuka,+ sambu konso muntu yina ke monisa lukwikilu na Mwana kufwa ve kansi kubaka luzingu ya mvula na mvula.+17 Sambu Nzambi tindaka ve Mwana na yandi na nsi-ntoto sambu yandi sambisa nsi-ntoto, kansi sambu nsi-ntoto kuguluka na nzila na yandi.+18 Muntu yina ke monisa lukwikilu na Mwana ya Nzambi bo ta sambisa yandi ve.+ Muntu yina ke monisa ve lukwikilu bo me sambisaka yandi tuka ntama, sambu yandi me monisaka ve lukwikilu na zina ya Mwana mosi kaka ya kubutuka ya Nzambi.+19 Kikuma yina bo ke sambisa bantu yo yai: nsemo kwisaka na nsi-ntoto,+ kansi bantu zolaka mpimpa kuluta nsemo, sambu bisalu na bo vandaka ya mbi.20 Sambu muntu yina ke salaka mambu ya mbi ke mengaka nsemo mpi ke kwisaka ve na nsemo, sambu bo monisa ve bisalu na yandi na mpenza.*21 Kansi muntu yina ke salaka mambu ya kieleka ke kwisaka na nsemo,+ sambu bisalu na yandi kumonana nde yo me salama na kuwakana ti Nzambi.”22 Na nima, Yezu ti balongoki na yandi kwendaka na babwala ya fioti ya Yudea; yandi lutisaka mwa ntangu ti bo kuna mpi yandi vandaka kubotika bantu.+23 Kansi Yoane mpi vandaka kubotika bantu na Ainoni pene-pene ya Salimi, sambu masa vandaka mingi kuna,+ mpi bantu vandaka kaka kukwisa mpi kubaka mbotika;+24 sambu bo vandaka me tula ntete ve Yoane na boloko.+25 Ebuna balongoki ya Yoane tulanaka ntembe ti Muyuda mosi na yina me tala kudikumisa bunkete.26 Yo yina, bo kwisaka na Yoane mpi tubilaka yandi nde: “Rabi, muntu yina vandaka ti nge na simu ya Yordani, yina nge taka kimbangi+ sambu na yandi, ke botika bantu mpi bantu yonso ke kwenda na yandi.”27 Yoane vutulaka nde: “Muntu lenda baka ve ata kima mosi kana Nzambi me pesa yandi yo ve.28 Beno mosi ke ta kimbangi sambu na mono nde mono tubaka nde, ‘Mono kele Kristu ve,+ kansi bo tindaka mono na ntwala ya muntu yina.’+29 Muntu yina ke kwela nkento kele bakala yina ke kwela.+ Kansi, nduku ya bakala yina ke kwela, ntangu yandi ke telama mpi ke wa yandi, yandi kele na kiese mingi sambu na ndinga ya bakala yina ke kwela. Yo yina, kiese yai ya mono kele na yo me kuma ya kulunga.30 Muntu yina fwete landa kutombuka, kansi mono fwete landa kukulumuka.”31 Muntu yina me katuka na zulu+ me luta bantu yonso ya nkaka. Muntu yina me katuka na ntoto kele muntu ya ntoto mpi yandi ke tubaka mambu ya ntoto. Muntu yina me katuka na zulu me luta bantu yonso ya nkaka.+32 Yandi ke ta kimbangi ya mambu yina yandi monaka mpi waka,+ kansi ata muntu mosi ve ke ndima kimbangi na yandi.+33 Muntu yina me ndimaka kimbangi na yandi me tulaka kidimbu na yandi na zulu na yo* nde Nzambi ke tubaka kieleka.+34 Sambu muntu yina Nzambi tindaka ke tubaka mambu ya Nzambi,+ sambu Nzambi ke pesaka ve mpeve fioti.35 Tata ke zolaka Mwana+ mpi yandi me pesaka bima yonso na maboko na yandi.+36 Muntu yina ke monisa lukwikilu na Mwana kele na luzingu ya mvula na mvula;+ muntu yina ke lemfuka ve na Mwana ta mona ve luzingu,+ kansi makasi ya Nzambi kele na zulu na yandi.+
kon_Latn